૨૦૦૬ના અંદાજપત્રમાં તત્કાલીન નાણાપ્રધાન પી. ચિદમ્બરમે જીએસટીની જાહેરાત કરી હતી. એ અર્થમાં તેને સાકાર કરવામાં એક દાયકો પસાર થઈ ગયો. ભારતીય લોકતંત્રમાં રાષ્ટ્રહિતના એક આર્થિક સુધારાના અમલમાં કેટલો વિલંબ થઈ શકે છે તેનું આ ઉદાહરણ છે. આર્થિક બાબતોમાં પણ આપણે પક્ષીય રાજરમત છોડતા નથી, તેને કારણે આવો વિલંબ થતો હોય છે. જીએસટી કરપ્રણાલી વિશ્વના અસંખ્ય દેશોમાં વર્ષોથી અમલમાં છે. સૌ પ્રથમ ૧૯૫૪માં ફ્રાન્સે આ મોડેલ અપનાવ્યું હતું. એ પછી બ્રિટન, સ્વીડન, જર્મની, પાકિસ્તાન, ઇન્ડોનેશિયા, ન્યૂઝીલેન્ડ, અમેરિકા, કેનેડા, ઓસ્ટ્રેલિયા, સિંગાપુર સહિતના અનેક દેશોમાં આ કરપ્રણાલી અમલમાં છે. ભારત આવી કરપ્રણાલી અપનાવવામાં કેટલું મોડું છે તેનો અંદાજ આ તથ્ય પરથી આવી શકે છે.